CELEX: 22016A1108(01)
Language: ro
Date: 2016-06-23 00:00:00
Title: Acord între Georgia și Uniunea Europeană privind procedurile de securitate pentru schimbul și protecția informațiilor clasificate

8.11.2016   
            
            
               RO
            
            
               Jurnalul Oficial al Uniunii Europene
            
            
               L 300/3
            
         TRADUCERE
   ACORD
   între Georgia și Uniunea Europeană privind procedurile de securitate pentru schimbul și protecția informațiilor clasificate
   Georgia
   și
   Uniunea Europeană, denumită în continuare „UE”;
   denumite în continuare „părțile”;
   AVÂND ÎN VEDERE că părțile au în comun obiectivul de consolidare a securității prin orice mijloace;
   AVÂND ÎN VEDERE că părțile sunt de acord că ar trebui să-și dezvolte cooperarea în domenii de interes comun legate de securitate;
   AVÂND ÎN VEDERE că, în acest context, există o necesitate permanentă de a realiza schimburi de informații clasificate între părți;
   RECUNOSCÂND că pentru o cooperare și o consultare depline și eficiente poate fi necesar accesul la informații clasificate și materiale aferente ale părților, precum și schimbul de informații clasificate și materiale aferente între părți;
   FIIND CONȘTIENTE că accesul la informații clasificate și la materialele aferente și schimbul acestora necesită măsuri de securitate corespunzătoare,
   AU CONVENIT CU PRIVIRE LA URMĂTOARELE DISPOZIȚII:
   Articolul 1
   (1)   În scopul îndeplinirii obiectivelor de consolidare a securității fiecăreia dintre părți prin orice mijloace, Acordul dintre Georgia și Uniunea Europeană privind procedurile de securitate pentru schimbul și protecția informațiilor clasificate (denumit în continuare „acordul”) se aplică informațiilor sau materialelor clasificate sub orice formă, furnizate sau schimbate între părți.
   (2)   Fiecare parte protejează informațiile clasificate primite de la cealaltă parte împotriva pierderii sau divulgării neautorizate a acestora, în conformitate cu condițiile prevăzute în prezentul acord și în conformitate cu actele cu putere de lege și normele administrative ale părților.
   Articolul 2
   În sensul prezentului acord,,,informații clasificate înseamnă
   
               (i)
            
            
               pentru UE: informații sau materiale;
            
         
               (ii)
            
            
               pentru Georgia: informații sau materiale, inclusiv secrete de stat,
            
         sub orice formă, care:
   
               (a)
            
            
               sunt considerate de către oricare dintre părți ca necesitând protecție, deoarece pierderea sau divulgarea neautorizată a acestora ar putea cauza prejudicii mai mult sau mai puțin grave intereselor Georgiei sau ale UE sau intereselor unora sau mai multora dintre statele membre ale UE; și
            
         
               (b)
            
            
               poartă un marcaj al clasificării de securitate, astfel cum este prevăzut la articolul 7.
            
         Articolul 3
   (1)   Instituțiile și entitățile UE cărora li se aplică prezentul acord sunt: Consiliul European, Consiliul Uniunii Europene („Consiliul”), Secretariatul General al Consiliului, Înaltul Reprezentant al Uniunii pentru afaceri externe și politica de securitate, Serviciul European de Acțiune Externă (,„SEAE”) și Comisia Europeană.
   (2)   Respectivele instituții și entități ale UE pot face schimb de informații clasificate, primite în temeiul prezentului acord, cu alte instituții și entități ale UE, sub rezerva acordului scris prealabil din partea părții care furnizează informațiile și a garanțiilor corespunzătoare că entitatea destinatară va proteja informațiile în mod adecvat.
   Articolul 4
   Fiecare dintre părți se asigură că dispune de sisteme și măsuri de securitate corespunzătoare, întemeiate pe principiile de bază și standardele minime de securitate stabilite în actele lor cu putere de lege sau în normele lor administrative și reflectate în mecanismele de securitate care urmează să fie instituite în temeiul articolului 12, în scopul asigurării aplicării unui nivel de protecție echivalent informațiilor clasificate care fac obiectul prezentului acord.
   Articolul 5
   Fiecare dintre părți:
   
               (a)
            
            
               protejează informațiile clasificate furnizate sau schimbate cu cealaltă parte în temeiul prezentului acord la un nivel cel puțin echivalent cu nivelul de protecție asigurat de partea care furnizează informațiile;
            
         
               (b)
            
            
               se asigură că informațiile clasificate furnizate sau schimbate în temeiul prezentului acord își păstrează clasificarea de securitate atribuită de către partea care furnizează informațiile și că informațiile nu fac obiectul unei scăderi a nivelului de securitate sau nu sunt declasificate fără acordul prealabil în scris al părții care furnizează informațiile. Partea destinatară asigură protecția informațiilor clasificate în conformitate cu dispozițiile propriilor sale reglementări în materie de securitate cu privire la informațiile care dețin o clasificare de securitate echivalentă, astfel cum se precizează la articolul 7;
            
         
               (c)
            
            
               nu folosește aceste informații clasificate în alte scopuri decât cele stabilite de partea emitentă sau cele pentru care sunt furnizate sau schimbate respectivele informații;
            
         
               (d)
            
            
               nu dezvăluie aceste informații clasificate terților fără acordul prealabil în scris al părții care furnizează informațiile;
            
         
               (e)
            
            
               nu permite accesul persoanelor la astfel de informații clasificate decât dacă acestea au o necesitate de a le cunoaște și dacă persoanele respective au primit autorizarea de securitate corespunzătoare, în conformitate cu actele cu putere de lege și normele administrative aplicabile ale părții destinatare;
            
         
               (f)
            
            
               se asigură că spațiile în care se păstrează și se manipulează informațiile clasificate sunt certificate în mod corespunzător din punct de vedere al securității; și
            
         
               (g)
            
            
               se asigură că toate persoanele care au acces la informații clasificate sunt informate cu privire la responsabilitatea ce le revine de a le proteja în conformitate cu actele cu putere de lege și normele administrative aplicabile.
            
         Articolul 6
   (1)   Informațiile clasificate pot fi divulgate sau comunicate în conformitate cu principiul acordului emitentului.
   (2)   În ceea ce privește comunicarea către alți destinatari decât părțile, partea care primește informațiile va decide cu privire la divulgarea sau comunicarea informațiilor clasificate de la caz la caz, sub rezerva acordului prealabil în scris al părții care furnizează informațiile și în conformitate cu principiul acordului emitentului.
   (3)   Comunicarea automată este posibilă numai dacă părțile au convenit asupra unor proceduri cu privire la anumite categorii de informații care sunt relevante pentru cerințele lor specifice.
   (4)   Nicio dispoziție a prezentului acord nu este considerată drept bază pentru comunicarea obligatorie între părți de informații clasificate.
   (5)   Informațiile clasificate care fac obiectul prezentului acord pot fi furnizate unui contractant sau unui potențial contractant numai cu acordul prealabil în scris al părții care furnizează informațiile. Înaintea difuzării, partea care primește informația se asigură că respectivul contractant sau contractant potențial, precum și sediul acestuia, au capacitatea de a asigura protecția informațiilor și dețin autorizarea de securitate potrivită.
   Articolul 7
   În scopul asigurării unui nivel de protecție echivalent informațiilor clasificate comunicate sau schimbate între părți, clasificarea de securitate corespunde celor ce urmează:
   
               UE
            
            
               Georgia
            
         
               TRES SECRET UE/EU TOP SECRET
            
            
               
                  
               TOP SECRET
            
         
               SECRET UE/EU SECRET
            
            
               
                  
               SECRET
            
         
               CONFIDENTIEL UE/EU CONFIDENTIAL
            
            
               
                  
               CONFIDENȚIAL
            
         
               RESTREINT UE/EU RESTRICTED
            
            
               
                  
               RESTRICTED
            
         Articolul 8
   (1)   Părțile se asigură că toate persoanele care, în exercitarea atribuțiilor lor oficiale, necesită un drept de acces la informațiile clasificate (CONFIDENTIAL) sau CONFIDENTIEL UE/EU CONFIDENTIAL sau la un nivel superior, furnizate sau schimbate în baza prezentului acord, sau ale căror atribuții sau funcții le dau dreptul de a avea acces la respectivele informații clasificate, au primit autorizarea de securitate corespunzătoare înainte de a le fi fost permis accesul la respectivele informații, pe lângă cerința necesității de a cunoaște prevăzută la articolul 5 litera (e).
   (2)   Procedurile de autorizare de securitate sunt menite să stabilească dacă o persoană fizică poate avea acces la informații clasificate, având în vedere loialitatea și onestitatea acesteia și încrederea pe care o inspiră.
   Articolul 9
   Părțile își oferă asistență reciprocă în ceea ce privește securitatea informațiilor clasificate care fac obiectul prezentului acord și chestiunile de securitate de interes comun. Autoritățile menționate la articolul 12 efectuează consultări și vizite de evaluare reciproce în domeniul securității pentru a evalua eficiența mecanismelor de securitate care țin de competența lor și care urmează a fi stabilite în temeiul articolului respectiv.
   Articolul 10
   (1)   În sensul prezentului acord:
   
               (a)
            
            
               în ceea ce privește UE, întreaga corespondență se transmite prin intermediul șefului Biroului Registratură al Consiliului și se transmite de către acesta statelor membre și entităților menționate la articolul 3, sub rezerva alineatului (2) din prezentul articol;
            
         
               (b)
            
            
               în ceea ce privește Georgia, întreaga corespondență se transmite Registraturii centrale a Serviciului de Securitate a Statului, prin intermediul Misiunii Georgiei pe lângă Uniunea Europeană.
            
         (2)   În mod excepțional, corespondența trimisă de către una dintre părți, care este accesibilă numai anumitor funcționari, organe sau servicii cu competențe specifice aparținând părții respective, poate fi adresată și poate fi accesibilă, din motive operaționale, numai anumitor funcționari, organe sau servicii cu competențe specifice aparținând celeilalte părți, desemnați în mod specific ca destinatari, ținând seama de competențele acestora și în conformitate cu principiul necesității de a cunoaște. În ceea ce privește UE, această corespondență este transmisă prin intermediul șefului Biroului Registratură al Consiliului, al șefului Biroului Registratură al SEAE sau prin intermediul șefului Biroului Registratură al Comisiei Europene, după caz. În ceea ce privește Georgia, această corespondență se transmite Serviciului de Securitate a Statului din Georgia, prin intermediul Misiunii Georgiei pe lângă Uniunea Europeană.
   Articolul 11
   Șeful Serviciului de Securitate a Statului din Georgia, secretarul general al Consiliului, membrul Comisiei Europene responsabil cu chestiunile de securitate și Înaltul Reprezentant al Uniunii pentru afaceri externe și politica de securitate supraveghează punerea în aplicare a prezentului acord.
   Articolul 12
   (1)   În scopul punerii în aplicare a prezentului acord, se instituie mecanisme de securitate între cele trei autorități desemnate mai jos, fiecare acționând sub direcția și în numele superiorilor săi ierarhici, în vederea stabilirii standardelor de protecție reciprocă a informațiilor clasificate în temeiul prezentului acord:
   
               —
            
            
               pe de o parte, Serviciul de Securitate a Statului din Georgia;
            
         
               —
            
            
               și pe de altă parte,
               
                           (i)
                        
                        
                           Oficiul de Securitate al Secretariatului General al Consiliului;
                        
                     
                           (ii)
                        
                        
                           Direcția HR.DS – Direcția Securitate a Comisiei Europene; și
                        
                     
                           (iii)
                        
                        
                           Departamentul de securitate al SEAE.
                        
                     
         (2)   Înaintea furnizării sau schimbului de informații clasificate între părți în temeiul prezentului acord, autoritățile de securitate competente menționate la alineatul (1) convin cu privire la faptul că partea care primește informațiile poate să asigure protecția informațiilor într-o manieră coerentă cu mecanismele de securitate care urmează să fie instituite în temeiul respectivului alineat.
   Articolul 13
   (1)   Autoritatea competentă a oricăreia dintre părțile menționate la articolul 12 informează imediat autoritatea competentă a celeilalte părți cu privire la orice caz dovedit sau suspectat de divulgare neautorizată sau de pierdere de informații clasificate furnizate de partea respectivă. Autoritatea competentă efectuează o investigație, cu asistență din partea celeilalte părți, dacă este necesar, și raportează rezultatele celeilalte părți.
   (2)   Autoritățile menționate la articolul 12 stabilesc procedurile de urmat în astfel de cazuri.
   Articolul 14
   Fiecare parte suportă costurile proprii rezultate din punerea în aplicare a prezentului acord.
   Articolul 15
   Nimic din conținutul prezentului acord nu modifică măsurile sau acordurile existente între părți sau acordurile dintre Georgia și statele membre ale UE. Prezentul acord nu împiedică părțile să încheie alte acorduri în legătură cu furnizarea sau schimbul informațiilor clasificate care fac obiectul prezentului acord, sub rezerva compatibilității acestora cu obligațiile prevăzute de prezentul acord.
   Articolul 16
   Orice diferend între părți care decurge din interpretarea sau aplicarea prezentului acord se soluționează prin negociere între părți. În timpul negocierilor, ambele părți continuă să își îndeplinească obligațiile care le revin în temeiul prezentului acord.
   Articolul 17
   (1)   Prezentul acord intră în vigoare în prima zi a primei luni ulterioare datei primirii, prin canale diplomatice, a ultimei notificări în scris privind îndeplinirea de către părți a procedurilor interne necesare pentru intrarea în vigoare a prezentului acord.
   (2)   Fiecare parte notifică cealaltă parte cu privire la orice modificare a actelor lor cu putere de lege sau a normelor lor administrative care ar putea aduce atingere protecției informațiilor clasificate care fac obiectul prezentului acord.
   (3)   Fiecare parte notifică cealaltă parte prin canale diplomatice cu privire la orice modificare referitoare la autoritățile competente și/sau funcționari prevăzuți la articolele 10, 11 și 12.
   (4)   Se pot aduce modificări și completări prezentului acord pe baza acordului comun al părților, acestea vor constitui documente separate. Modificările și completările formulate astfel constituie parte integrantă din prezentul acord și intră în vigoare în conformitate cu alineatul (1).
   Articolul 18
   Prezentul acord face obiectul unei examinări periodice de către părți. Fiecare parte poate denunța prezentul acord prin transmiterea, prin canale diplomatice, a unei notificări scrise de denunțare a prezentului acord adresată celeilalte părți. În acest caz, prezentul acord este denunțat în termen de șase luni de la data primirii notificării scrise. Denunțarea nu aduce atingere respectării obligațiilor deja asumate în temeiul prezentului acord. În special, toate informațiile clasificate comunicate sau schimbate în temeiul prezentului acord continuă să fie protejate în conformitate cu dispozițiile prevăzute în acesta.
   DREPT CARE subsemnații, pe deplin autorizați în acest scop, au semnat prezentul acord.
   
      Întocmit la Bruxelles, la douăzeci și trei iunie două mii șaisprezece, în două exemplare, ambele în limba engleză.
      
         
            Pentru Uniunea Europeană
         
      
      
         
            Pentru Georgia